**245/2024. (VIII. 8.) Korm. rendelet**

**a nevelési-oktatási intézményekben a tiltott és a használatában korlátozott tárgyak köréről, valamint a tárgyakra vonatkozó eljárásrend részletes szabályairól**

A Kormány a nemzeti köznevelésről szóló [2011. évi CXC. törvény 94. § (4) bekezdés t) pont](https://njt.hu/jogszabaly/2011-190-00-00)jában kapott felhatalmazás alapján, [az Alaptörvény 15. cikk (1) bekezdés](https://njt.hu/jogszabaly/2011-4301-02-00)ében meghatározott feladatkörében eljárva a következőket rendeli el:

1. Tiltott tárgyak köre

**1. §** A nemzeti köznevelésről szóló [2011. évi CXC. törvény (a továbbiakban: Nkt.) 7. § (1) bekezdés b)–j) pont](https://njt.hu/jogszabaly/2011-190-00-00)ja szerinti nevelési-oktatási intézménybe a tanuló által nem vihető be

a) a közbiztonságra különösen veszélyes eszközökről szóló [175/2003. (X. 28.) Korm. rendelet](https://njt.hu/jogszabaly/2003-175-20-22) szerinti közbiztonságra különösen veszélyes eszköz,

b) azon tárgy, amelynek birtoklása

ba) a szabálysértésekről, a szabálysértési eljárásról és a szabálysértési nyilvántartási rendszerről szóló [2012. évi II. törvény](https://njt.hu/jogszabaly/2012-2-00-00)ben vagy

bb) a Büntető Törvénykönyvről szóló [2012. évi C. törvény](https://njt.hu/jogszabaly/2012-100-00-00)ben

foglaltak szerint büntetendő, vagy

c) a tizennyolcadik életévét be nem töltött személy részére nem értékesíthető termék.

2. Használatában korlátozott tárgyak köre

**2. §** Használatában korlátozott tárgynak minősül

a) a tanítási nap folyamán

aa) az általános iskola 1–8. évfolyamán,

ab) a gimnázium 5–12. évfolyamán,

ac) a szakgimnázium 9–13. évfolyamán,

b) a foglalkozások ideje alatt a kollégiumban,

c) a foglalkozások, tanórák ideje alatt – ideértve az intézményben töltött időt is – az alapfokú művészeti iskola minden évfolyamán vagy

d) a tanórák, a szakmai oktatás, illetve a szakképesítésre felkészítő szakmai képzés szerinti foglalkozások ideje alatt – ideértve az intézményben töltött időt is – a szakiskola minden évfolyamán

a telekommunikációs eszközök – különösen a mobiltelefonok –, a kép- vagy hangrögzítésre alkalmas eszközök és az internetelérésre alkalmas okoseszközök.

3. A tiltott és használatában korlátozott tárgyak átvételének és visszaadásának szabályai

**3. §** (1) A használatában korlátozott tárgy a 2. § szerinti nevelési-oktatási intézménybe bevihető, azzal, hogy a tanuló a használatában korlátozott tárgyat a tanítási nap kezdetén, a tanítási órák megkezdése előtt – kollégiumban a foglalkozás megkezdése előtt – az intézmény házirendjében meghatározottak szerint leadja – a kollégium kivételével – a tanítási nap időtartamára, és azt a házirendben meghatározottak szerint visszakapja.

(2) A használatában korlátozott tárgyat az átvételt követően a nevelési-oktatási intézmény által a házirendben meghatározott elzárt helyen kell tárolni.

(3) Az 1. § a) és c) pontja szerinti tiltott tárgyat a házirendben meghatározott személy veszi át és tárolja visszaadásáig.

(4) Az 1. § a) és c) pontja szerinti tiltott tárgyat – ha annak birtoklását jogszabály nem zárja ki – az a) és b) pontban foglaltak kivételével a tanuló szülőjének,

a) ha a tanuló a 18. életévét betöltötte, a tanulónak, vagy

b) ha kétséget kizáróan megállapítható, hogy a tiltott tárgy tulajdonosa harmadik személy, a harmadik személynek

kell visszaadni.

(5) Az átvett tárgyat az átvétel időpontja szerinti állapotban kell visszaadni az (1) és (4) bekezdés szerinti személy részére.

4. A tiltott és használatában korlátozott tárgyakra vonatkozó előírások betartásának ellenőrzése

**4. §** (1) Ha arra utaló információ merül fel, hogy a tanuló az [Nkt. 7. § (1) bekezdés b)–j) pont](https://njt.hu/jogszabaly/2011-190-00-00)ja szerinti nevelési-oktatási intézmény területén az 1. § b) pontja szerinti tiltott tárgyat tart birtokában, akkor a szabályok betartását a pedagógus, valamint a nevelő-oktató munkát közvetlenül segítő munkakörben foglalkoztatott alkalmazott (e § alkalmazásában a továbbiakban együtt: pedagógus) jogosult ellenőrizni, azzal, hogy

a) felszólítja a tanulót annak igazolására, hogy a tiltott tárgy nincs a birtokában, és ezzel egyidejűleg

b) értesíti

ba) a nevelési-oktatási intézmény rendjének fenntartásában közreműködő személyt,

bb) az általános rendőri szervet és

bc) a tanuló szülőjét.

(2) Ha arra utaló információ merül fel, hogy a tanuló az [Nkt. 7. § (1) bekezdés b)–j) pont](https://njt.hu/jogszabaly/2011-190-00-00)ja szerinti nevelési-oktatási intézmény területén

a) az 1. § a) és c) pontja szerinti tiltott tárgyat vagy

b) használatában korlátozott tárgyat engedély nélkül

tart birtokában, akkor a szabályok betartását a pedagógus jogosult ellenőrizni, azzal, hogy elsősorban felszólítja a tanulót a tárgy átadására, amennyiben felszólítás ellenére a tárgyat nem adja át, felszólítja a tanulót annak igazolására, hogy a tiltott vagy használatában korlátozott tárgy nincs a birtokában.

(3) Ha a tanuló

a) az 1. § a) és c) pontja szerinti tiltott tárgyat vagy

b) a használatában korlátozott tárgyat engedély nélkül

birtokában tartja a tanítás vagy a kollégiumi foglalkozás időtartama alatt, azt a tanulótól a pedagógus átveszi.

5. A tanuló részére a birtoklás és használat igazgató, valamint pedagógus általi engedélyezése

**5. §** Az [Nkt. 24. § (4) bekezdés b) pont](https://njt.hu/jogszabaly/2011-190-00-00)ja szerinti esetben a birtoklásra és használatra vonatkozó engedélyezést az igazgató vagy a pedagógus végzi a tanulmányi rendszerben, azzal, hogy rögzíti

a) a birtoklás és a használat célját,

b) az engedély érvényességének időtartamát (tanóra, foglalkozás, tanítási év), továbbá

c) a birtokolható tárgyat.

6. Záró rendelkezések

**6. §** Ez a rendelet 2024. szeptember 1-jén lép hatályba.

*(M A G YA R K Ö Z L Ö N Y • 2024. évi 80. szám 5679.o.)*

**ISKOLÁNK HÁZIRENDJÉNEK ERRE VONATKOZÓ RÉSZLETE:**

**13. Az intézményben tiltott és a használatában korlátozott tárgyak köre, valamint a tárgyakra vonatkozó eljárásrend részletes szabályai**

**Tiltott tárgyak köre**

1. a  közbiztonságra különösen veszélyes eszközökről szóló 175/2003.  (X. 28.) Korm.  rendelet szerinti közbiztonságra különösen veszélyes eszköz

2. azon tárgy, amelynek birtoklása

* a  szabálysértésekről, a  szabálysértési eljárásról és a  szabálysértési nyilvántartási rendszerről szóló 2012. évi II. törvényben vagy
* a Büntető Törvénykönyvről szóló 2012. évi C. törvényben foglaltak szerint büntetendő, vagy

*(pl. 8 centiméter szúró hosszúságú vagy vágóélű szúró- vagy vágóeszköz; dobócsillag; rugós kés; felajzott íj; szigonypuska; parittya; csúzli; ólmosbot; gázspray, elektromos sokkoló; mechanikus vagy elektromos zárnyitó szerkezetek stb.)*

* a tizennyolcadik életévét be nem töltött személy részére nem értékesíthető termék

*( pl. alkohol, dohánytermék, energiaital, kábítószer).*

**A tiltott tárgyak átvételének és visszaadásának szabálya**

A tanulótól elvett tiltott tárgyat az iskolatitkárnak kell leadni, aki elzárja az iskolatitkárság páncélszekrényébe és értesíti a szülőt az átvétel módjáról. Az átvett tárgyat az átvételkori állapotban kell visszaadni.

**Használatában korlátozott tárgyak köre**

Használatában korlátozott tárgynak minősül, a teljes tanítási nap folyamán, a telekommunikációs eszközök – különösen a mobiltelefonok –, a kép- vagy hangrögzítésre alkalmas eszközök és az internetelérésre alkalmas okoseszközök.

**A használatában korlátozott tárgyak átvételének és visszaadásának szabálya**

Az alsós tanulók (1-4. osztály) azonnal a beérkezésükkor az osztálytermükben a gyűjtésre kijelölt dobozba teszik saját eszközeiket ( telefon, tablet, okosóra stb.) kikapcsolt állapotban. A dobozt a tanterem kijelölt zárható szekrényébe helyezi el az osztálytanító és a hazainduláskor visszaadja az eszközöket a diákoknak.

A felsős tanulók (5-8.osztály) esetében az iskolába érkezéskor azonnal, a portán levő osztálydobozba kell a diákoknak leadni a kikapcsolt állapotban levő eszközeiket ( telefon, tablet, okosóra stb.)

A dobozokat az iskolaőr felviszi a titkárságra, ahol elzárják a páncélszekrénybe. Az adott osztályban, az utolsó órát tartó nevelő leviszi a dobozt és a diákok távozásukkor visszakapják eszközüket. Majd a dobozt a pedagógus visszaviszi a portára.

Az átvett tárgyat az átvételkori állapotban kell visszaadni.

**A tárgyak őrzésére** – a tiltott tárgy kivételével – a Polgári Törvénykönyv általános, a szerződésen kívüli károkozásért való felelősségre vonatkozó szabályait kell alkalmazni.

A tiltott tárgy őrzése során a tárgyban bekövetkezett kárért a nevelési-oktatási intézmény nem felel.

**A tiltott és használatában korlátozott tárgyakra vonatkozó előírások betartásának ellenőrzése**

Ha a tanulónál tiltott tárgy van az intézmény területén, akkor a szabályok betartását a pedagógus, valamint a nevelő-oktató munkát közvetlenül segítő munkakörben foglalkoztatott alkalmazott jogosult ellenőrizni azzal, hogy felszólítja a tanulót annak igazolására, hogy a tiltott tárgy nincs a birtokában, és ezzel egyidejűleg értesíti a nevelési-oktatási intézmény rendjének fenntartásában közreműködő személyt, az iskolaőrt, a Szigetvári Rendőrkapitányságot és a tanuló szülőjét.

Ha arra utaló információ merül fel, hogy a tanuló az intézmény területén tiltott tárgyat, vagy használatában korlátozott tárgyat engedély nélkül tart birtokában, akkor a szabályok betartását a pedagógus, valamint a nevelő-oktató munkát közvetlenül segítő munkakörben foglalkoztatott alkalmazott jogosult ellenőrizni azzal, hogy elsősorban felszólítja a tanulót a tárgy átadására, és –amennyiben felszólítás ellenére a tárgyat nem adja át – felszólítja a tanulót annak igazolására, hogy a tiltott vagy használatában korlátozott tárgy nincs a birtokában.

Ha a tanuló tiltott tárgyat, vagy használatában korlátozott tárgyat engedély nélkül birtokában tartja a tanítás időtartama alatt, azt a tanulótól a pedagógus átveszi és a tiltott illetve a használatában korlátozott tárgyra vonatkozó átvétel és visszaadás szabályai szerint jár el.

**A tanuló részére a birtoklás és használat, igazgató, valamint pedagógus általi engedélyezése**

A használatában korlátozott tárgyak (telekomunikációs eszközök) esetében a  birtoklásra és használatra vonatkozó engedélyezést:

1. egészségügyi célból az igazgató adja,

2. pedagógiai célból a pedagógus adja ki,

oly módon, hogy a KRÉTA tanulmányi rendszerben rögzíti:

a) a birtoklás és a használat célját,

b) az engedély érvényességének időtartamát (tanóra, foglalkozás, tanítási év), továbbá

c) a birtokolható tárgyat.

*(Forrás: Nagypeterdi Általános Iskola Házirendje 2024.)*